钦定古今图书集成/明伦汇编/官常典/第620卷 > 《起复知府谢表》方岳
## 钦定古今图书集成/明伦汇编/官常典/第620卷 > 《起复知府谢表》方岳

缞墨临戎，事非彝典。诏泥假守，情骇误恩。幸生孝治
之朝，敢干名教之罪。三纲所系，九顿以辞。伏念臣本
自诸生，粗闻大训。金革之事无辟，其如礼何？血气之
属有知，矧伊人矣。久慨隙驹之过，相传胡马之惊。时
则师友责之以急难；重之以军旅，诿之于忧患。力战
岘山之北，载驱淮浦之东。盖尝揆之此心，已不容于
清议。然犹曰“王事之孔棘，亦奚忍于私亲之独怀。”匪
以谋身，庶其借口。乃班匠簿，付以州麾。登堂而宣上
德音，孰为教化？下车而问民疾苦，自愧简书。岂惟不
肖之孤，见非有识之士。言观忠孝，恐累圣朝。伏望陛下笃叙彝伦，诞修人纪。念臣报亲之日短，难胜风木
之悲；察臣事国之时长，未憾桑榆之晚。毋嫌反汗，何
吝“转圜。”变礼岂盛世之常，第深感叹。终制诚圣王之
则，别效奔驰